Omnibus presentes litteras inspecturis, officialis curie archidiaconi Senon. in Domino salutem. Noverint universi quod Johannes dictus Folez, in manu nostra fiduciavit se redditurum viro venerabili abbati Sancte-Columbe Senon. decem libras paris., terminis subnotatis, pro compositione necis defuncti Joberti de Capella, hominis ipsius abbatis, facta cum Petronilla quondam uxore ipsius defuncti, liberis ipsorum defuncti et Petronille et heredibus ipsius defuncti: videlicet, pro ipsa Petronilla quadraginta solidos, infra quindenam postquam ipse abbas acceptaverit dictam compositionem; sexaginta solidos infra festum Omnium-Sanctorum proximo venturum; et pro dictis libris residuos centum solidos a festo Omnium-Sanctorum proximo venturo in annum. De dicta autem compositione firmavit observanda et de denariis, ut dictum est, reddendis, Bernardus, frater ipsius Johannis, Raerius de Granchiis, Johannes Cherpins, Fromundus Praz et Christianus Gretauz, coram nobis, ad petitionem dicti Johannis, erga dictum abbatem per fidem suam se plegios obligarunt. Actum, die sabbati post Brandones, anno Domini Mº CCº vicesimo-septimo.